Trine Bramsen (S), 2013-02-08:
Med lovforslag nr. L 129 udmønter vi den del af regeringsgrundlaget, der vedrører beskyttelse af ofre for menneskehandel.
For os Socialdemokrater er det vigtigt, at der sættes kraftigt ind over for den menneskefjendske form for kriminalitet.
Vi ser desværre fortsat kyniske bagmænd, der begår organiseret kriminalitet, der indebærer menneskehandel, især med kvinder inden for sexindustrien.
Det er lige så forkasteligt, som det desværre er profitabelt for bagmændene.
Med lovforslaget styrker vi derfor indsatsen over for menneskehandel med særlig fokus på ofrene.
Dermed sikrer vi for det første, at vi tager os ordentligt af de mennesker, der har lidt under menneskehandelen, og for det andet, at politiet får bedre muligheder for at fange bagmændene.
Først og fremmest indeholder det her lovforslag en udvidelse af den såkaldte refleksionsperiode fra 100 dage til 120 dage.
I refleksionsperioden tilbydes ofre for menneskehandel en særlig indsats.
Det kan være i form af sundhedsbistand, psykologhjælp eller en social indsats.
Formålet med refleksionsperioden er at give ofrene for menneskehandel mulighed for at komme sig og få bedre styr på den tilværelse, som de skal hjem til.
Derudover foreslås det, at det bliver muligt at give midlertidig opholdstilladelse til ofre for menneskehandel og andre kriminelle forhold, med henblik på at de samarbejder med politiet i forhold til efterforskning og retsforfølgelse af bagmændene.
Det er faktisk normal praksis i dag, men der er brug for en udtrykkelig tydeliggørelse i lovgivningen, som altså foreslås med dette forslag.
Den midlertidige opholdstilladelse giver politiet og andre myndigheder langt bedre mulighed for at indhente vigtige oplysninger og vidneudsagn, der kan vise sig afgørende for opklaringsarbejdet og dermed styrke indsatsen over for de kriminelle bagmænd.
Forslaget indeholder også ændringer for de udlændinge, der lever i et voldeligt ægteskab.
Vi har desværre set tilfælde, hvor udlændinge er blevet ægtefællesammenført og fastholdes i voldelige forhold, fordi de er bange for at miste deres opholdstilladelse, hvis de forlader den voldelige ægtefælle.
Det er naturligvis en fuldstændig uholdbar situation at sætte mennesker i.
I den nuværende lovgivning er det sådan, at udlændinge, der ophører med samlivet med en voldelig ægtefælle, skal søge om at opretholde deres opholdstilladelse.
Myndighederne skal allerede i dag tage hensyn til, om vedkommende har været udsat for vold eller overgreb, men hvis vedkommende har opholdt sig i Danmark i en kortere periode, vil det normalt betyde et afslag.
For at skabe bedre rammer for alle udlændinge, der oplever en voldelig ægtefælle, skal det fremover ikke have nogen betydning for opholdstilladelsen, hvor længe udlændingen har opholdt sig i Danmark.
Derimod vil udlændingens vilje og evne til at integrere sig, f.eks. igennem påbegyndt arbejde eller uddannelse, indgå i bedømmelsen.
Det vil altså være sådan fremover med det her lovforslag, at der bliver taget hensyn til, hvordan den enkelte udlændings situation er.
Det vil også være sådan, at der bliver set på, om udlændingens børn har været udsat for vold eller overgreb.
Samlet set indeholder forslaget både en klargøring af lovgivningen og en række nye initiativer til gavn for ofre for menneskehandel og udlændinge, der lever i voldelige forhold.
Det er den helt rigtige vej at gå, og derfor bakker vi Socialdemokrater op om lovforslaget.